CELEX: 32011D0428
Language: el
Date: 2011-07-18 00:00:00
Title: Απόφαση 2011/428/ΚΕΠΠΑ του Συμβουλίου, της 18ης Ιουλίου 2011 , προς υποστήριξη της υπηρεσίας των Ηνωμένων Εθνών για δραστηριότητες σε θέματα αφοπλισμού για την εφαρμογή του προγράμματος δράσης των Ηνωμένων Εθνών για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις πτυχές

19.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 188/37
            
         ΑΠΌΦΑΣΗ 2011/428/ΚΕΠΠΑ ΤΟΥ ΣΥΜΒΟΥΛΊΟΥ
   της 18ης Ιουλίου 2011
   προς υποστήριξη της υπηρεσίας των Ηνωμένων Εθνών για δραστηριότητες σε θέματα αφοπλισμού για την εφαρμογή του προγράμματος δράσης των Ηνωμένων Εθνών για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις πτυχές
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 26 παράγραφος 2 και το άρθρο 31 παράγραφος 1,
   Εκτιμώντας τα ακόλουθα:
   
               (1)
            
            
               Στις 20 Ιουλίου 2001, τα κράτη που συμμετέχουν στην ad hoc διάσκεψη ενέκριναν το πρόγραμμα δράσης των Ηνωμένων Εθνών για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις πτυχές («το πρόγραμμα δράσης»). Στις 8 Δεκεμβρίου 2005, η γενική συνέλευση των Ηνωμένων Εθνών εξέδωσε Διεθνή Πράξη που επιτρέπει στα κράτη να εντοπίζουν και να επισημαίνουν, κατά τρόπο έγκαιρο και αξιόπιστο, τα παράνομα φορητά όπλα και τον ελαφρό οπλισμό («Διεθνής Πράξη Επισήμανσης»). Στις δύο αυτές διεθνείς πράξεις, υποδηλώνεται ότι τα κράτη θα συνεργάζονται, όπως ενδείκνυται, στα πλαίσια των Ηνωμένων Εθνών προκειμένου να υποστηρίξουν την αποτελεσματική τους εφαρμογή.
            
         
               (2)
            
            
               Η τρίτη διετής συνεδρίαση των κρατών του 2008 για την εξέταση της εφαρμογής του προγράμματος δράσης επισημαίνει στην τελική της έκθεση τη σημασία των περιφερειακών προσεγγίσεων για την εφαρμογή του προγράμματος δράσης καθώς και τη χρησιμότητα, συνεπώς, της σύγκλισης περιφερειακών συνεδριάσεων που χρηματοδοτούνται από ενδιαφερόμενα κράτη και διεθνείς, περιφερειακές και υποπεριφερειακές οργανώσεις που είναι σε θέση να ενεργήσουν ανάλογα. Στην τελική έκθεση ενθαρρύνονται επίσης τα κράτη να υποστηρίζουν και να προβαίνουν σε πλήρη χρήση των υφισταμένων μηχανισμών που στηρίζουν την εφαρμογή του προγράμματος δράσης και την αντιμετώπιση των αναγκών τους με πόρους, όπως το σύστημα στήριξης στην εφαρμογή του προγράμματος δράσης.
            
         
               (3)
            
            
               Στις 15 και 16 Δεκεμβρίου 2005, το Ευρωπαϊκό Συμβούλιο υιοθέτησε τη στρατηγική της ΕΕ για την καταπολέμηση της παράνομης συσσώρευσης και διακίνησης φορητών όπλων και ελαφρού οπλισμού («SALW»)και των πυρομαχικών τους («στρατηγική SALW της ΕΕ»). Η στρατηγική SALW της ΕΕ καθορίζει την υποστήριξη προς το πρόγραμμα δράσης των ΗΕ ως την πρώτη προτεραιότητα δράσης σε διεθνές επίπεδο και απευθύνει έκκληση για την έκδοση μιας νομικά δεσμευτικής διεθνούς πράξης για τον εντοπισμό και τη σήμανση των SALW και των πυρομαχικών τους.
            
         
               (4)
            
            
               Μετά την έκδοση της Διεθνούς Πράξης Επισήμανσης, η Ευρωπαϊκή Ένωση υποστήριξε την πλήρη εφαρμογή της μέσω της θέσπισης και εφαρμογής της κοινής δράσης 2008/113/ΚΕΠΠΑ του Συμβουλίου, της 12ης Φεβρουαρίου 2008, προς υποστήριξη της Διεθνούς Πράξης που επιτρέπει στα κράτη να εντοπίζουν και να επισημαίνουν, κατά τρόπο έγκαιρο και αξιόπιστο, τα παράνομα φορητά όπλα και τον ελαφρό οπλισμό (SALW) (1). Η εφαρμογή της εν λόγω κοινής δράσης αξιολογήθηκε θετικά από το Συμβούλιο της Ευρωπαϊκής Ένωσης.
            
         
               (5)
            
            
               Στις 2 Δεκεμβρίου 2009, η γενική συνέλευση των Ηνωμένων Εθνών εξέδωσε το ψήφισμα Α/RES/64/50 «Λαθρεμπόριο φορητών όπλων και ελαφρού οπλισμού σε όλες του τις πτυχές», το οποίο ενθαρρύνει όλες τις πρωτοβουλίες, συμπεριλαμβανομένων των πρωτοβουλιών των διεθνών, περιφερειακών και υποπεριφερειακών οργανώσεων, για την επιτυχή εφαρμογή του προγράμματος δράσης και τονίζει ότι οι πρωτοβουλίες της διεθνούς κοινότητας σε σχέση με τη διεθνή συνεργασία και συνδρομή παραμένουν ουσιαστικής σημασίας και συμπληρωματικές προς τις εθνικές προσπάθειες εφαρμογής.
            
         
               (6)
            
            
               Το ψήφισμα Α/RES/64/50 προβλέπει επίσης ότι η τέταρτη διετής συνεδρίαση των κρατών για την εξέταση της εθνικής, περιφερειακής και παγκόσμιας εφαρμογής του προγράμματος δράσης θα πρέπει να πραγματοποιηθεί στη Νέα Υόρκη από 14 μέχρι 18 Ιουνίου 2010 και ότι θα συγκληθεί στη Νέα Υόρκη διάσκεψη για την επισκόπηση της προόδου που σημειώθηκε ως προς την εφαρμογή του προγράμματος δράσης για μια περίοδο δύο εβδομάδων, μέχρι το 2012, το αργότερο.
            
         
               (7)
            
            
               Εξάλλου, στις 2 Δεκεμβρίου 2009, η γενική συνέλευση των Ηνωμένων Εθνών εξέδωσε το ψήφισμα Α/RES/64/50 «Προβλήματα που προκύπτουν από τη συσσώρευση πλεονασματικών αποθεμάτων συμβατικών πυρομαχικών», το οποίο ενθαρρύνει τα κράτη που ευρίσκονται σε θέση να ενεργήσουν ανάλογα, να συμβάλλουν στην ανάπτυξη τεχνικών κατευθυντήριων γραμμών, στα πλαίσια των Ηνωμένων Εθνών, για τη διαχείριση αποθεμάτων συμβατικών πυρομαχικών, προκειμένου να συνδράμουν τα κράτη για τη βελτίωση της εθνικής τους ικανότητας διαχείρισης των αποθεμάτων, για την πρόληψη της αύξησης των πλεονασμάτων των συμβατικών πυρομαχικών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Με στόχο την υποστήριξη της προετοιμασίας της διάσκεψης Επισκόπησης του προγράμματος δράσης για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις πτυχές που θα πραγματοποιηθεί το 2012, η Ένωση επιδιώκει τους ακόλουθους στόχους:
   
               —
            
            
               προώθηση της εφαρμογής του προγράμματος δράσης των ΗΕ για τα SALW, τόσο σε παγκόσμιο, όσο και σε περιφερειακό επίπεδο,
            
         
               —
            
            
               υποστήριξη της εφαρμογής της Διεθνούς Πράξης Επισήμανσης (ΙΤΙ),
            
         
               —
            
            
               υποστήριξη της ανάπτυξης και εφαρμογής των τεχνικών κατευθυντήριων γραμμών των ΗΕ για τη διαχείριση των αποθεμάτων πυρομαχικών.
            
         2.   Προκειμένου να επιτευχθούν οι στόχοι που αναφέρονται στην παράγραφο 1, η Ένωση λαμβάνει τα ακόλουθα μέτρα:
   
               —
            
            
               ανάπτυξη του συστήματος στήριξης στην εφαρμογή του προγράμματος δράσης, ως αποτελεσματικού εργαλείου για τον συντονισμό διεθνών προσπαθειών για την εφαρμογή του προγράμματος δράσης των ΗΕ, μεταξύ άλλων μέσω στήριξης προς την άτυπη ομάδα ενδιαφερομένων κρατών για τα SALW,
            
         
               —
            
            
               οργάνωση οκτώ το πολύ διήμερων περιφερειακών συνεδριάσεων για την προώθηση της εφαρμογής του προγράμματος δράσης σε περιφερειακό επίπεδο,
            
         
               —
            
            
               οργάνωση μαθημάτων σε περιφερειακό επίπεδο για την κατάρτιση των εκπαιδευτών σχετικά με τη Διεθνή Πράξη Επισήμανσης για χώρες της Δυτικής Αφρικής και δημιουργία εγκαταστάσεων επισήμανσης και εμπειρογνωμοσύνης σε χώρες της περιοχής που δεν διαθέτουν τέτοιον εξοπλισμό,
            
         
               —
            
            
               υποστήριξη της ανάπτυξης τεχνικών κατευθυντήριων γραμμών των ΗΕ για τη διαχείριση των αποθεμάτων πυρομαχικών,
            
         
               —
            
            
               υποστήριξη της εφαρμογής των κατευθυντήριων γραμμών μέσω περιφερειακών προγραμμάτων κατάρτισης των εκπαιδευτών για υπαλλήλους των αρχών επιβολής της εφαρμογής του νόμου στην περιοχή των αφρικανικών Μεγάλων Λιμνών και στη Λατινική Αμερική και την Καραϊβική,
            
         
               —
            
            
               υποστήριξη προς τα κράτη που ευρίσκονται σε μεγάλη ανάγκη βοήθειας ως προς τη διαχείριση των αποθεμάτων τους πυρομαχικών, με την παροχή τεχνικής, νομικής και αστυνομικής συνδρομής και ειδικευμένης κατάρτισης.
            
         Λεπτομερής περιγραφή των εν λόγω μέτρων περιλαμβάνεται στο παράρτημα.
   Άρθρο 2
   1.   Ο ύπατος εκπρόσωπος της Ένωσης για θέματα κοινής εξωτερικής πολιτικής και πολιτικής ασφάλειας («ΥΕ») είναι υπεύθυνος για την εφαρμογή της παρούσας απόφασης.
   2.   Η εφαρμογή των μέτρων που αναφέρονται στο άρθρο 1 παράγραφος 2 διεξάγεται από την υπηρεσία των ΗΕ για θέματα αφοπλισμού («UN ODA»).
   3.   Η UN ODA υλοποιεί τα καθήκοντά της υπό την ευθύνη του ΥΕ. Για τον σκοπό αυτό, ο ΥΕ συνομολογεί τις απαραίτητες ρυθμίσεις με την UN ODA.
   Άρθρο 3
   1.   Το ποσό δημοσιονομικής αναφοράς για την εφαρμογή των μέτρων που αναφέρονται στο άρθρο 1 παράγραφος 2 ανέρχεται σε 2 150 000 ευρώ.
   2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που εφαρμόζονται επί του προϋπολογισμού της Ένωσης.
   3.   Η Επιτροπή επιβλέπει την ορθή διαχείριση της δαπάνης του ποσού που αναφέρονται στην παράγραφο 1. Για τον σκοπό αυτό, συνάπτει χρηματοδοτική συμφωνία με την UN ODA. Η συμφωνία ορίζει ότι η UN ODA εξασφαλίζει την προβολή της συνεισφοράς της Ένωσης, ανάλογα προς το ύψος της.
   4.   Η Επιτροπή προσπαθεί να συνάψει τη χρηματοδοτική συμφωνία της παραγράφου 3 το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της χρηματοδοτικής συμφωνίας.
   Άρθρο 4
   Ο ΥΕ υποβάλλει έκθεση στο Συμβούλιο σχετικά με την εφαρμογή της παρούσας απόφασης βάσει διμηνιαίων τακτικών εκθέσεων που εκπονεί η UN ODA. Οι εν λόγω εκθέσεις αποτελούν τη βάση για την αξιολόγηση που πραγματοποιεί το Συμβούλιο. Η Επιτροπή υποβάλλει έκθεση σχετικά με τις χρηματοδοτικές πτυχές της εφαρμογής των μέτρων που αναφέρονται στο άρθρο 1 παράγραφος 2.
   Άρθρο 5
   1.   Η παρούσα απόφαση αρχίζει να ισχύει την ημερομηνία της έκδοσής της.
   2.   Η παρούσα απόφαση λήγει 24 μήνες μετά την ημερομηνία σύναψης της χρηματοδοτικής συμφωνίας του άρθρου 3 παράγραφος 3. Ωστόσο, λήγει έξι μήνες μετά την ημερομηνία της έναρξης ισχύος της, εάν δεν έχει συναφθεί ως τότε η εν λόγω χρηματοδοτική συμφωνία.
   
      Βρυξέλλες, 18 Ιουλίου 2011.
      
         
            Για το Συμβούλιο
         
         
            Η Πρόεδρος
         
         C. ASHTON
      
   
   
      (1)  ΕΕ L 40 της 14.2.2008, σ. 16.
   
      ΠΑΡΑΡΤΗΜΑ
      1.   Στόχοι
      
      Οι γενικοί στόχοι της παρούσας απόφασης είναι να προωθηθεί η εφαρμογή του προγράμματος δράσης των ΗΕ για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού («SALW») σε όλες του τις πτυχές («UN PoA SALW») ενόψει της διάσκεψης επανεξέτασης του 2012, να ενισχυθεί η εφαρμογή του διεθνούς μέσου εντοπισμού καθώς και να θεσπισθούν και να εφαρμοσθούν τεχνικές κατευθυντήριες γραμμές των ΗΕ όσον αφορά τη διαχείριση των αποθεμάτων πυρομαχικών. Θα διασφαλισθεί η μέγιστη δυνατή συνέργια με άλλα σχετικά χρηματοδοτικά μέσα της Ένωσης.
      2.   Περιγραφή των μέτρων
      
      2.1.   Προώθηση της εφαρμογής του προγράμματος δράσης των ΗΕ για τα SALW, τόσο σε παγκόσμιο όσο και σε περιφερειακό επίπεδο
      2.1.1.   Στόχος του μέτρου
      Προώθηση της εφαρμογής του προγράμματος δράσης των ΗΕ από τρίτα κράτη.
      Υποστήριξη της θέσπισης συστήματος στήριξης της εφαρμογής του προγράμματος δράσης (PoA ISS), ως αποτελεσματικού μέσου για τον συντονισμό των προσπαθειών που καταβάλλονται σε παγκόσμιο επίπεδο με στόχο την εφαρμογή του προγράμματος δράσης των ΗΕ, μέσω, μεταξύ άλλων, της δημιουργίας και της υποστήριξης της άτυπης ομάδας ενδιαφερομένων για πρακτικά μέτρα αφοπλισμού κρατών (GIS).
      2.1.2.   Περιγραφή του μέτρου
      Οργάνωση από το Γραφείο Αφοπλισμού των Ηνωμένων Εθνών («UN ODA»), ενδεχομένως με τη βοήθεια των περιφερειακών του κέντρων για τον αφοπλισμό, οκτώ το πολύ διήμερων περιφερειακών συνεδριάσεων, για την προώθηση της εφαρμογής του PoA σε περιφερειακό επίπεδο. Στόχος αυτών των συνεδριάσεων θα είναι η εξοικείωση των ενδιαφερομένων τρίτων χωρών με τις περιφερειακές πτυχές του UN PoA προγράμματος δράσης των ΗΕ και τις συστάσεις της 3ης και της 4ης διετούς συνόδου των κρατών ενόψει της προετοιμασίας της διάσκεψης επανεξέτασης του 2012. Κατά τη διάρκεια αυτών των σεμιναρίων, οι χώρες δικαιούχοι θα ενημερωθούν, μεταξύ άλλων, για τα περιφερειακά σχέδια που εφαρμόζονται την περίοδο 2010-2012 και θα ενθαρρυνθούν να καταρτίσουν περιφερειακά σχέδια εφαρμογής για την περίοδο 2013-2014 που θα περιλαμβάνουν μετρήσιμους, ρεαλιστικούς και χρονικά καθορισμένους στόχους.
      Θέσπιση και ενίσχυση του PoA, ως αποτελεσματικού μέσου για τον συντονισμό των διεθνών προσπαθειών εφαρμογής του UN PoA, μέσω της ενσωμάτωσης, στην πλατφόρμα του συστήματος στήριξης, ψηφιακού εργαλείου για την αντιστοίχιση των αναγκών και των πόρων σε θέματα SALW, της ανάπτυξης συστήματος ηλεκτρονικής κοινοποίησης των εθνικών εκθέσεων στο πλαίσιο του UN PoA, της ανάπτυξης περιφερειακών και θεματικών ενοτήτων στο PoA-ISS και της δημιουργίας πολύγλωσσων εκδοχών του υπάρχοντος PoA-ISS. Η στήριξη της άτυπης GIS, ως οργάνου προώθησης του συντονισμού και της ανταλλαγής πληροφοριών και γνώσεων μεταξύ των δωρητών, του συστήματος των ΗΕ και άλλων ενδιαφερομένων του PoA όσον αφορά τις δραστηριότητές τους στον τομέα του ελαφρού οπλισμού, ιδίως όσον αφορά τις γενικές κατευθύνσεις των σχεδίων και τη θέσπιση πολιτικών (βλέπε π.χ., το ψήφισμα της γενικής συνέλευσης σχετικά με τα πρακτικά μέτρα αφοπλισμού, A/RES/63/62) θα περιλαμβάνει στήριξη της οργάνωσης και την εξυπηρέτηση τακτικών συνεδριάσεων της ομάδας (δύο με τρεις φορές το χρόνο).
      2.1.3.   Αποτελέσματα του μέτρου
      Βελτίωση της περιφερειακής εφαρμογής του προγράμματος δράσης των ΗΕ, αποτελεσματική προετοιμασία των δικαιούχων κρατών ενόψει της διάσκεψης επανεξέτασης του 2012 και πραγματοποίηση προπαρασκευαστικών εργασιών για την κατάρτιση ρεαλιστικών, εφικτών, μετρήσιμων και χρονικά καθορισμένων περιφερειακών σχεδίων εφαρμογής για την περίοδο 2012-2014.
      Βελτιωμένη, πολύγλωσση, φιλική προς τον χρήστη και αξιόπιστη ενημέρωση όσον αφορά τις ανάγκες που συνδέονται με την εφαρμογή του προγράμματος δράσης, με στόχο να καταστεί το σύστημα στήριξης της εφαρμογής το βασικό εργαλείο που θα διευκολύνει την εφαρμογή του εν λόγω διεθνούς μέσου· ορθολογική διαχείριση της διεθνούς βοήθειας μέσω της βελτίωσης του συντονιστικού ρόλου της ομάδας των ενδιαφερομένων κρατών.
      2.1.4.   Τόπος διοργάνωσης των σεμιναρίων
      Το UN ODA θα προτείνει κατάλογο πιθανών τόπων διοργάνωσης των περιφερειακών σεμιναρίων, ο οποίος στη συνέχεια θα εγκριθεί από τον YE σε συνεννόηση με τις αρμόδιες υπηρεσίες του Συμβουλίου. Μεταξύ των κριτηρίων επιλογής θα περιλαμβάνονται η επιθυμία και η δέσμευση ενδιαφερομένου κράτους από συγκεκριμένη περιοχή να φιλοξενήσει κάποιο σεμινάριο, το επίπεδο δέσμευσης για την εφαρμογή του προγράμματος δράσης των HE στην εν λόγω περιοχή και, ενδεχομένως, η δέσμευση ενδιαφερόμενης περιφερειακής ή υποπεριφερειακής οργάνωσης.
      2.1.5.   Δικαιούχοι του μέτρου
      Τα κράτη που χρήζουν βοήθειας στο πλαίσιο της εφαρμογής του προγράμματος δράσης των HE. Η επιλογή των συγκεκριμένων δικαιούχων που θα κληθούν να συμμετάσχουν στα περιφερειακά σεμινάρια θα λαμβάνει υπόψη τις δεσμεύσεις και τις προσπάθειες των πιθανών δικαιούχων στον τομέα των SALW. Το UN ODA θα προτείνει περιορισμένο κατάλογο δικαιούχων που θα εγκριθεί από τον YE σε συνεννόηση με τις αρμόδιες υπηρεσίες του Συμβουλίου.
      2.2.   Υποστήριξη της εφαρμογής του Διεθνούς Μέσου Εντοπισμού (ITI)
      2.2.1.   Στόχος του μέτρου
      Υποστήριξη της εφαρμογής του ITI, μέσω της βελτίωσης των δεξιοτήτων των αρμόδιων δημοσίων υπαλλήλων κρατών της Δυτικής Αφρικής όσον αφορά τον προσδιορισμό, τη σήμανση, τον εντοπισμό και την καταγραφή των SALW καθώς και της παροχής κατάλληλου εξοπλισμού.
      2.2.2.   Περιγραφή του μέτρου
      Οργάνωση περιφερειακής «εκπαίδευσης των εκπαιδευτών» όσον αφορά βασικές πτυχές του ITI που θα απευθύνεται σε επιλεγμένους δημοσίους υπαλλήλους χωρών της Δυτικής Αφρικής.
      Δημιουργία εγκαταστάσεων σήμανσης και απόκτηση εμπειρογνωμοσύνης σε χώρες της περιοχής που δεν διαθέτουν τέτοιο εξοπλισμό, μεταξύ άλλων μέσω της απόκτησης μηχανών σήμανσης, της δημιουργίας μηχανισμών καταγραφής και της εκπαίδευσης των υπαλλήλων των υπηρεσιών επιβολής της εφαρμογής του νόμου στη σήμανση και τον εντοπισμό.
      Οι διαβουλεύσεις με τον ΥΕ και τις αρμόδιες υπηρεσίες του Συμβουλίου καθώς και ο συντονισμός με την πρωτοβουλία «Ακτή της Δυτικής Αφρικής» θα επιτρέψουν να αποφευχθεί ενδεχόμενη αλληλοεπικάλυψη με άλλα ενωσιακά προγράμματα στη Δυτική Αφρική.
      2.2.3.   Αποτελέσματα του μέτρου
      Μείωση των κινδύνων για την ασφάλεια που θέτει ο όγκος των παράνομων SALW, χάρη σε μεγαλύτερο έλεγχο του όγκου και του είδους των SALW, μεγαλύτερη ανταλλαγή εμπειρογνωμοσύνης μεταξύ των εθνικών υπηρεσιών για την καταπολέμηση της αύξησης των SALW και των αυτοσχέδιων όπλων και καλύτερη συνεργασία στον τομέα της ασφάλειας μεταξύ των κρατών όσον αφορά το ITI.
      2.2.4.   Δικαιούχοι του μέτρου
      Υπηρεσίες επιβολής της εφαρμογής του νόμου στο σύνολο των 15 μελών της Οικονομικής Κοινότητας Κρατών της Δυτικής Αφρικής (Ecowas)· η Ecowas και το πρόγραμμά της για τον ελαφρύ οπλισμό ECOSΑΡ· η κοινωνία των πολιτών και η τοπική αυτοδιοίκηση.
      2.3.   Υποστήριξη της θέσπισης και της εφαρμογής των τεχνικών κατευθυντήριων γραμμών των ΗΕ όσον αφορά τη διαχείριση των αποθεμάτων πυρομαχικών
      2.3.1.   Στόχος του μέτρου
      Υποστήριξη της θέσπισης και της εφαρμογής των τεχνικών κατευθυντήριων γραμμών των ΗΕ όσον αφορά τη διαχείριση των αποθεμάτων πυρομαχικών.
      2.3.2.   Περιγραφή του μέτρου
      Ολοκλήρωση της ανάπτυξης των τεχνικών κατευθυντήριων γραμμών των ΗΕ όσον αφορά τη διαχείριση των αποθεμάτων πυρομαχικών. Αυτό περιλαμβάνει: την οργάνωση συνεδρίασης της τεχνικής εξεταστικής επιτροπής με στόχο την ανάπτυξη των κατευθυντήριων γραμμών, την επεξεργασία των αποτελεσμάτων αυτών των συνεδριάσεων και την ενσωμάτωσή τους στο οριστικό κείμενο των κατευθυντήριων γραμμών καθώς και τη μετάφραση και τη δημοσίευση αυτών των κατευθυντήριων γραμμών.
      Υποστήριξη της επιχειρησιακής χρήσης και της εφαρμογής των γενικών κατευθυντήριων γραμμών με την οργάνωση περιφερειακών προγραμμάτων εκπαίδευσης των εκπαιδευτών που απευθύνονται στους υπαλλήλους των υπηρεσιών επιβολής της εφαρμογής του νόμου στην περιοχή των αφρικανικών μεγάλων λιμνών, στη Λατινική Αμερική και στη Καραϊβική, ιδίως μέσω των περιφερειακών κέντρων για τον αφοπλισμό του UN ODA. Τα εν λόγω υψηλού επιπέδου εκπαιδευτικά προγράμματα θα περιλαμβάνουν ενότητες που αφορούν τις αρχές και τις βασικές έννοιες της διαχείρισης των αποθεμάτων, τη διαχείριση των κινδύνων, τη λογιστική των πυρομαχικών, τις μεταφορές καθώς και την ασφάλεια και την καταστροφή των αποθεμάτων. Τα εκπαιδευτικά προγράμματα για τη Λατινική Αμερική / τη Καραϊβική θα βασίζονται και θα συμπληρώνουν την κατάρτιση που παρέχεται ήδη και υποστηρίζεται από την Ένωση.
      Με βάση τα αποτελέσματα των προαναφερόμενων εκπαιδευτικών προγραμμάτων υψηλού επιπέδου, καθορισμός των κρατών που χρήζουν επείγουσας βοήθειας όσον αφορά τον έλεγχο και την αποθήκευση αποθεμάτων πυρομαχικών και παροχή σε αυτά τα κράτη (άμεσα ή μέσω περιφερειακών οργανώσεων):
      
                  —
               
               
                  της αναγκαίας τεχνικής υποστήριξης για την ανάπτυξη του βασικού πολιτικού και νομοθετικού πλαισίου για την εφαρμογή των κατευθυντήριων γραμμών, συμπεριλαμβανομένης της επιτόπιας πλαισίωσης,
               
            
                  —
               
               
                  υποστήριξης και συνδρομής για τη δημιουργία των κατάλληλων υποδομών για τη διαχείριση των αποθεμάτων, υπό μορφή οδηγιών για την πρακτική εφαρμογή των τεχνικών κατευθυντήριων γραμμών στις εγκαταστάσεις που χρησιμοποιούνται για την αποθήκευση των πυρομαχικών.
               
            2.3.3.   Αποτελέσματα του μέτρου
      Τεχνικές κατευθυντήριες γραμμές οι οποίες αναπτύχθηκαν πλήρως και είναι έτοιμες προς εφαρμογή.
      Η καλύτερη διαχείριση των αποθεμάτων στις δύο περιοχές κλειδιά συνέβαλε στη μείωση της απειλής κατά της εθνικής και περιφερειακής ασφάλειας.
      2.3.4.   Δικαιούχοι του μέτρου
      Κυβερνήσεις και διεθνείς και περιφερειακοί οργανισμοί· η κοινωνία των πολιτών και ομάδες και φυσικά πρόσωπα που απειλούνται από τον ανεξέλεγκτο πολλαπλασιασμό των SALW.
      Κατά την επιλογή των κρατών στα οποία θα χορηγηθεί τεχνική βοήθεια και κατάρτιση θα ληφθούν υπόψη οι ειδικές ανάγκες των πιθανών δικαιούχων και οι δεσμεύσεις που θα αναλάβουν στον τομέα της διαχείρισης των αποθεμάτων πυρομαχικών. Το UN ODA θα προτείνει περιορισμένο κατάλογο δικαιούχων που θα εγκριθεί στη συνέχεια από τον ΥΕ σε συνεννόηση με τις αρμόδιες υπηρεσίες του Συμβουλίου.
      3.   Διάρκεια
      
      Η συνολική εκτιμώμενη διάρκεια των μέτρων ανέρχεται σε 24 μήνες.
      4.   Υπεύθυνος εφαρμογής
      
      Η τεχνική εφαρμογή της παρούσας απόφασης θα ανατεθεί στο Γραφείο Αφοπλισμού των Ηνωμένων Εθνών («UNODA»), το οποίο θα επιτελεί τα καθήκοντά του υπό την ευθύνη του ΥΕ.
      5.   Υποβολή εκθέσεων
      
      Το UNODA θα καταρτίζει τακτικά εκθέσεις καθώς και εκθέσεις μετά την ολοκλήρωση εκάστης των προαναφερόμενων δραστηριοτήτων. Οι εκθέσεις αυτές θα πρέπει να υποβάλλονται στον ΥΕ, το αργότερο έξι μήνες μετά την ολοκλήρωση των σχετικών δραστηριοτήτων.
      6.   Προβλεπόμενο συνολικό κόστος και χρηματοδοτική συνεισφορά της Ένωσης
      
      Το συνολικό κόστος των μέτρων ανέρχεται σε 2 150 000 ευρώ.